Twee tronk toe ná geweld | Netwerk24
Twee tronk toe ná geweld
19 November 2020 06:01
Die gemeenskap hoop swaar gevangenisstraf sal geweld stop.
Rodney Esplin is onlangs vir poging tot moord gevonnis vir 'n voorval wat 29 Julie 2019 in Primrosestraat, Cloetesville, plaasgevind het.
Volgens Zenobia Sedeman, Cloetes­ville-polisiewoordvoder, het Esplin die klaer in sy nek met 'n mes gesteek waarna die klaer na Tygerberg-hospitaal geneem is. Hy is effektief vyf jaar gevangenis­straf opgelê en is onbevoeg verklaar om 'n vuurwapen te besit.
Soos Eikestadnuus voorheen berig het, is Diaan Swartz effektief 15 jaar tronkstraf opgelê vir die moord op sy meisie, Clarissa Lindoor (27), en poging tot moord op 'n man.
"In die poging tot moord-saak het Swartz op 1 Junie 2019 die klaer se woning tussen 03:00 en 04:00 op Nietvoorbij-plaas langs die R44 betree," sê Sedeman.
"Daar het 'n stryery tussen Swartz en die klaer ontstaan waarna die beskuldigde die klaer met 'n mes gesteek het.
"Die klaer is na Stellenbosch-hospitaal vervoer.
"In die moordsaak het Swartz op 14 September 2019 vir Clarissa Lindoor by Nietvoorbij-plaas om 21:45 aangerand. Sy het later aan haar wonde beswyk."